雪  其三
作者：徐積
朝代：宋

paragraphs: 侯款諸祠方徹奠，車回五駿既投鞭。
雲如大練生淮浦，雪似繁星落楚天。
有客弄花知樂歲，何人感物惜流年。
南城病僕惟沽酒，西郭詩章但買牋。
隠伏急因明處見，垢汙多自夜來鮮。
傭將粺穀纔餬口，拾去濡薪未息肩。
白面韝鷹紅錦臂，烏山圍獸赤繒旃。
却燃燈坐疑爲夢，欲上樓看恐有仙。
玉鏡臺前侵皓月，碧紗窗外弄青烟。
樹頭還有鴻棲否，船是寒沙水畔田。